PMIndiaData/PMIndiaSum huggingface dataset:
കേന്ദ്ര ഗവണ്‍മെന്റിന്റെ മുതിര്‍ന്ന ശാസ്ത്ര ഉദ്യോഗസ്ഥരുമായി പ്രധാനമന്ത്രി കൂടിക്കാഴ്ച നടത്തി

പ്രധാനമന്ത്രി ശ്രീ. നരേന്ദ്ര മോദി കേന്ദ്ര ഗവണ്‍മെന്റിന്റെ മുതിര്‍ന്ന ശാസ്ത്ര ഉദ്യോഗസ്ഥരുമായി ന്യൂ ഡല്‍ഹിയില്‍ കൂടിക്കാഴ്ച നടത്തി. നിതി ആയോഗ് അംഗം ഡോ. വി.കെ. സാരസ്വത്, കേന്ദ്ര ഗവണ്‍മെന്റിന്റെ മുഖ്യ ശാസ്‌ത്രോപദേഷ്ടാവ് ഡോ. ആര്‍. ചിദംബരം, കേന്ദ്ര ഗവണ്‍മെന്റിന്റെ ശാസ്ത്ര വകുപ്പുകളുമായി ബന്ധപ്പെട്ട സെക്രട്ടറിമാര്‍ മുതലായവര്‍ സന്നിഹിതരായിരുന്നു. ശാസ്ത്ര ഗവേഷണത്തിന്റെ വിവിധ മേഖലകളിലെ പുരോഗതി ഉദ്യോഗസ്ഥര്‍ പ്രധാനമന്ത്രിയെ ധരിപ്പിച്ചു. ഇന്ത്യയുടെ പുരോഗതിക്കും സമൃദ്ധിക്കുമുള്ള താക്കോലാണ് ശാസ്ത്രവും സാങ്കേതികവിദ്യയും, നവീനാശയങ്ങളുമെന്ന് പ്രധാനമന്ത്രി ഊന്നിപ്പറഞ്ഞു. ശാസ്ത്രത്തെ ഉപയോഗപ്പെടുത്തിക്കൊണ്ട് നമ്മുടെ രാജ്യത്തിന്റെ പ്രശ്‌നങ്ങള്‍ പരിഹരിക്കുക എന്നതിനാണ് ശാസ്ത്ര സാങ്കേതിക മേഖലയില്‍ ഗവണ്‍മെന്റിന്റെ മുന്‍ഗണനയെന്ന് അദ്ദേഹം പറഞ്ഞു. സ്‌പോര്‍ട്ട്‌സില്‍ കായിക പ്രതിഭകളെ കണ്ടെത്തുന്നത് ഉദാഹരിച്ചുകൊണ്ട്, സ്‌കൂള്‍ കുട്ടികള്‍ക്കിടയിലെ തിളക്കമാര്‍ന്ന മികച്ച ശാസ്ത്ര പ്രതിഭകളെ കണ്ടെത്താന്‍ സംവിധാനങ്ങള്‍ വേണമെന്ന് പ്രധാനമന്ത്രി പറഞ്ഞു. അടിസ്ഥാനതലത്തില്‍ ഒട്ടേറെ നവീന ആശയങ്ങള്‍ പൊട്ടിവിടരുന്നുണ്ട്. വിജയകരങ്ങളായ ഇത്തരം നവീന ആശയങ്ങളെ രേഖപ്പെടുത്താനും അവയുടെ പകര്‍പ്പ് എടുക്കാനും ഒരു സംവിധാനമുണ്ടാക്കണമെന്ന് അദ്ദേഹം ഉദ്യോഗസ്ഥരോട് ആവശ്യപ്പെട്ടു. പ്രതിരോധ സേനാംഗങ്ങളുടെ നവീനാശയങ്ങളും ഈ പശ്ചാത്തലത്തില്‍ അദ്ദേഹം പരാമര്‍ശിച്ചു. കാര്‍ഷിക രംഗത്ത്, ഉയര്‍ന്ന തോതില്‍ മാംസ്യമുള്ള പയര്‍വര്‍ഗ്ഗങ്ങള്‍, പോഷക ഗുണമുള്ള ഭക്ഷണം, ആവണക്കിന്റെ മൂല്യവര്‍ദ്ധന തുടങ്ങിയവയെ മുന്‍ഗണനാ മേഖലകളായി കണ്ട് ഇവയുടെ വികസനം ത്വരിതപ്പെടുത്താന്‍ പ്രധാനമന്ത്രി ആവശ്യപ്പെട്ടു. ഊര്‍ജ്ജ രംഗത്ത്, ഇറക്കുമതിക്ക് മേലുള്ള ആശ്രിതത്വം കുറയ്ക്കുന്നതിന് സൗരോര്‍ജ്ജത്തിന്റെ സാധ്യതകള്‍ പരമാവധി പ്രയോജനപ്പെടുത്തണമെന്ന് അദ്ദേഹം നിര്‍ദ്ദേശിച്ചു. വെല്ലുവിളികള്‍ക്കൊത്ത് ഉയരുന്നതിലും രാജ്യത്തെ സാധാരണക്കാരുടെ ജീവിതം മെച്ചപ്പെടുത്തുന്നതിലുള്ള പരിഹാരങ്ങള്‍ കാണുന്നതിലും ഇന്ത്യന്‍ ശാസ്ത്രജ്ഞരുടെ കഴിവില്‍ വിശ്വാസം പ്രകടിപ്പിച്ചുകൊണ്ട്, സ്വാതന്ത്ര്യത്തിന്റെ എഴുപത്തിയഞ്ചാം വാര്‍ഷികമായ 2022 ല്‍ കൈവരിക്കാന്‍ കഴിയുന്ന തരത്തിലുള്ള വ്യക്തമായ ലക്ഷ്യങ്ങള്‍ നിര്‍ണ്ണയിക്കാന്‍ പ്രധാനമന്ത്രി ഉദ്യോഗസ്ഥരോട് ആവശ്യപ്പെട്ടു.
നാളെ നടക്കുന്ന സി.ഐ.എസ്.എഫ്. സ്ഥാപക ദിനാഘോഷത്തില്‍ പ്രധാനമന്ത്രി പങ്കെടുക്കും

2019 മാര്‍ച്ച് പത്തിനു ഘാസിയാബാദില്‍ നടക്കുന്ന സെന്‍ട്രല്‍ ഇന്‍ഡസ്ട്രിയല്‍ സെക്യൂരിറ്റി ഫോഴ്‌സ(സി.ഐ.എസ്.എഫ്)സിന്റെ അന്‍പതാമതു സ്ഥാപക ദിനാഘോഷ ചടങ്ങില്‍ പ്രധാനമന്ത്രി ശ്രീ. നരേന്ദ്ര മോദി പങ്കെടുക്കും. ഘാസിയാബാദിലെ ഇന്ദിരാപുരത്തുള്ള അഞ്ചാമതു ബറ്റാലിയന്‍ ക്യാംപില്‍ നടക്കുന്ന ചടങ്ങില്‍ പ്രധാനമന്ത്രി സെന്‍ട്രല്‍ ഇന്‍ഡസ്ട്രിയല്‍ സെക്യൂരിറ്റി ഫോഴ്‌സസിന്റെ പരേഡ് പരിശോധിക്കും. വിശിഷ്ട സേവനത്തിനുള്ള പൊലീസ്, അഗ്നിശമന സേനാ അവാര്‍ഡുകള്‍ അദ്ദേഹം സമ്മാനിക്കും. രക്തസാക്ഷിസ്മാരകത്തില്‍ പ്രധാനമന്ത്രി റീത്ത് വെക്കും. തുടര്‍ന്നു സി.ഐ.എസ്.എഫ്. അംഗങ്ങളെ അദ്ദേഹം അഭിസംബോധന ചെയ്യും.
രാജാമുന്ദ്രി സെന്‍ട്രല്‍ ടൊബാക്കോ റിസര്‍ച്ച് ഇന്‍സ്റ്റിറ്റ്യൂട്ടിന്റെ 21.93 ഏക്കര്‍ ഭൂമി കാര്‍ഷിക കോളജ് സ്ഥാപിക്കാനായി ഹൈദരാബാദ് ആചാര്യ എന്‍.ജി.രംഗ കാര്‍ഷിക സര്‍വകാലാശയ്ക്കു കൈമാറുന്നു

രാജാമുന്ദ്രി സെന്‍ട്രല്‍ ടൊബാക്കോ റിസര്‍ച്ച് ഇന്‍സ്റ്റിറ്റ്യൂട്ടി(സി.ടി.ആര്‍.ഐ.)ന്റെ 21.93 ഏക്കര്‍ ഭൂമി കാര്‍ഷിക കോളജ് സ്ഥാപിക്കാനായി ഹൈദരാബാദ് ആചാര്യ എന്‍.ജി.രംഗ കാര്‍ഷിക സര്‍വകാലാശയ്ക്കു കൈമാറുന്നതിന് പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്രമന്ത്രിസഭാ യോഗം അനുമതി നല്‍കി. 50 വര്‍ഷത്തേക്കുള്ള ദീര്‍ഘകാല പാട്ട വ്യവസ്ഥയിലാണു ഭൂമി കൈമാറുക.
ഇന്ത്യയുടെ ആദ്യ സെമി ഹൈ സ്പീഡ് ട്രെയിന്‍ ‘വന്ദേ ഭാരത് എക്‌സ്പ്രസ്” പ്രധാനമന്ത്രി നാളെ ഫ്‌ളാഗ് ഓഫ് ചെയ്യും

ഇന്ത്യന്‍ റെയില്‍വേയുടെ മേക്ക് ഇന്‍ ഇന്ത്യ ഉദ്യമത്തിന് ‘വന്ദേ ഭാരത് എക്‌സ്പ്രസ്” എന്ന ഇന്ത്യയുടെ ആദ്യ സെമി ഹൈ സ്പീഡ് ട്രെയിനിലൂടെ പരിസമാപ്തിയായി. പ്രധാനമന്ത്രി ശ്രീ. നരേന്ദ്രമോദി നാളെ രാവിലെ ന്യൂഡല്‍ഹി റെയില്‍വേ സ്റ്റേഷനില്‍ നിന്ന് കാണ്‍പൂര്‍ – അലഹബാദ് – വാരാണസി റൂട്ടിലുള്ള ട്രെയിനിന്റെ കന്നി യാത്ര ഫ്‌ളാഗ് ഓഫ് ചെയ്യും. ട്രെയിനിലെ സൗകര്യങ്ങള്‍ പരിശോധിക്കുന്ന അദ്ദേഹം ഒരു സദസ്സിനെയും തദവസരത്തില്‍ അഭിസംബോധന ചെയ്യും. കേന്ദ്ര റെയില്‍വേ, കല്‍ക്കരി മന്ത്രി ശ്രീ. പീയുഷ് ഗോയല്‍, ഉദ്യോഗസ്ഥ സംഘം, മാധ്യമ പ്രവര്‍ത്തകര്‍ തുടങ്ങിയവര്‍ ട്രെയിനിന്റെ നാളത്തെ കന്നിയാത്രയില്‍ സഞ്ചരിക്കും. കാണ്‍പൂരിലും അലഹബാദിലും നിര്‍ത്തുന്ന ട്രെയിനിനെ അവിടങ്ങളില്‍ വിശിഷ്ട വ്യക്തികളും ജനങ്ങളും ചേര്‍ന്ന് സ്വീകരിക്കും. മണിക്കൂറില്‍ പരമാവധി 160 കിലോമീറ്റര്‍ വരെ വേഗതയില്‍ സഞ്ചരിക്കാന്‍ കഴിയുന്ന വന്ദേ ഭാരത് എക്‌സ്പ്രസില്‍ ശതാബ്ദി ട്രെയിനിനേക്കാള്‍ മെച്ചപ്പെട്ട യാത്രാ സൗകര്യങ്ങള്‍ ഉണ്ടായിരിക്കും. യാത്രികര്‍ക്ക് തീര്‍ത്തും പുതിയൊരു യാത്രാനുഭവം പകരുകയാണ് ലക്ഷ്യം. ന്യൂഡല്‍ഹിക്കും വാരാണസിക്കും ഇടയിലുള്ള ദൂരം എട്ട് മണിക്കൂര്‍ കൊണ്ട് താണ്ടുന്ന ട്രെയിന്‍ തിങ്കള്‍, വ്യാഴം എന്നിവ ഒഴികെയുള്ള എല്ലാ ദിവസങ്ങളിലും സര്‍വ്വീസ് നടത്തും. എല്ലാ കോച്ചുകളിലും ഓട്ടോമാറ്റിക് ഡോറുകള്‍, യാത്രക്കാര്‍ക്കായി ജി.പി.എസ് അധിഷ്ഠിത ദൃശ്യ, ശ്രവ്യ വിവര വിനിമയ സംവിധാനം, വിനോദാവശ്യങ്ങള്‍ക്കായി വൈ-ഫൈ ഹോട്ട് സ്‌പോട്ടുകള്‍, സുഖകരമായ സീറ്റുകള്‍ മുതലായവ ഘടിപ്പിച്ചിട്ടുണ്ട്. എല്ലാ ശൗചാലയങ്ങളും ബയോ വാക്വം തരത്തിലുള്ളവയാണ്. ഓരോ സീറ്റിലും രണ്ട് തരം ലൈറ്റിംഗ് സംവിധാനം ഏര്‍പ്പെടുത്തിയിട്ടുണ്ട്. പൊതുവായി വെളിച്ചം ലഭിക്കുന്നതരത്തിലും, ഓരോ സീറ്റിലേക്കും വ്യക്തിപരമായി ലഭിക്കത്തക്ക തരത്തിലും. ഭക്ഷണ പാനീയങ്ങള്‍ ചൂടോടെ യാത്രക്കാര്‍ക്ക് ലഭ്യമാക്കുന്നതിന് എല്ലാ കോച്ചുകളിലും ഓരോ പാന്‍ട്രി കാര്‍ ഉണ്ടാകും. യാത്രക്കാര്‍ക്ക് കൂടുതല്‍ സുഖകരമായ യാത്ര ഉറപ്പു വരുത്തുന്നതിന് ചൂടും ശബ്ദവും ഏറ്റവും കുറഞ്ഞ തോതില്‍ മാത്രം അനുഭവപ്പെടുന്ന തരത്തിലുള്ള ഇന്‍സുലേഷനാണ് ഉപയോഗിച്ചിട്ടുള്ളത്. 16 എയര്‍ കണ്ടീഷന്‍ഡ് കോച്ചുകളുള്ള വന്ദേ ഭാരത് എക്‌സ് പ്രസില്‍ രണ്ടെണ്ണം എക്‌സിക്യൂട്ടീവ് ക്ലാസ്സില്‍ പെട്ടവയാണ്. 1,128 യാത്രക്കാരെയാണ് ട്രെയിനില്‍ ഉള്‍ക്കൊള്ളാനാവുക. ഇത്രയും നല്ല കോച്ചുകളുള്ള ശതാബ്ദി ട്രെയിനുകളില്‍ ഉള്‍ക്കൊള്ളാവുന്ന യാത്രക്കാരേക്കാള്‍ കൂടുതലാണിത്. ഡ്രൈവറുടേതുള്‍പ്പെടെ എല്ലാ കോച്ചുകളിലും ഇലക്ട്രിക്കല്‍ ഉപകരണങ്ങള്‍ അടിഭാഗത്തേക്ക് മാറ്റിയത് വഴിയാണ് ഇത് സാധ്യമായത്. പരിസ്ഥിതി സൗഹൃദ നടപടികളുടെ ഭാഗമായി വന്ദേ ഭാരത് എക്‌സ്പ്രസ് കോച്ചുകളില്‍ 30 ശതമാനം വൈദ്യുതോര്‍ജ്ജം ലാഭിക്കാന്‍ കഴിയുന്ന തരത്തിലുള്ള ബ്രേക്കിംഗ് സംവിധാനമാണ് ഉപയോഗിച്ചിട്ടുള്ളത്. വേഗത, സുരക്ഷിതത്വം, സേവനം എന്നിവയാണ് ഈ ട്രെയിനിന്റെ മുഖമുദ്രകള്‍. റെയില്‍വേയുടെ നിര്‍മ്മാണ യൂണിറ്റായ ചെന്നൈയിലെ ഇന്റഗ്രല്‍ കോച്ച് ഫാക്ടറിയാണ് വെറും 18 മാസം കൊണ്ട് പൂര്‍ണ്ണമായും തദ്ദേശീയമായി രൂപകല്‍പന ചെയ്ത് നിര്‍മ്മിച്ച ഈ ട്രെയിനിന് പിന്നിലെ ശക്തി. പ്രധാനമന്ത്രിയുടെ മേക്ക് ഇന്‍ ഇന്ത്യ ദര്‍ശനത്തിന് അനുസൃതമായി ഈ ട്രെയിനിന്റെ പ്രധാന ഭാഗങ്ങളെല്ലാം ഇന്ത്യയില്‍ തന്നെ രൂപകല്പന ചെയ്ത് നിര്‍മ്മിച്ചവയാണ്. പ്രവര്‍ത്തനം, സുരക്ഷിതത്വം, സുഖസൗകര്യം എന്നിവയില്‍ ആഗോള നിലവാരത്തിനൊപ്പം നില്‍ക്കുന്ന, അതേസമയം ആഗോള ടിക്കറ്റ് നിരക്കിന്റെ പകുതിയിലും താഴെ മാത്രം ചെലവു വരുന്ന ഈ ട്രെയിന്‍ ലോകത്തെ റെയില്‍വേ ബിസിനസ്സിന്റെ മുഖമുദ്ര തന്നെ മാറ്റും.
സെക്യൂരിറ്റീസ് അപ്പലേറ്റ് ട്രിബ്യൂണലില്‍ ഒരു സാങ്കേതിക അംഗത്തിന്റെ തസ്തിക സൃഷ്ടിക്കാന്‍ അനുമതി

മുംബൈയിലെ സെക്യൂരിറ്റീസ് അപ്പലേറ്റ് ട്രിബ്യൂണലില്‍ ഒരു സാങ്കേതിക അംഗത്തിന്റെ തസ്തിക സൃഷ്ടിക്കാന്‍ പ്രധാനമന്ത്രി ശ്രീ. നരേന്ദ്രമോദിയുടെ അധ്യക്ഷതയില്‍ ചേര്‍ന്ന കേന്ദ്രമന്ത്രിസഭാ യോഗം അനുമതി നല്‍കി. കേന്ദ്ര ഗവണ്‍മെന്റ് സെക്രട്ടറിയുടെ ശമ്പള സ്‌കെയിലായ 2,25,000 (ഫിക്‌സ്ഡ്) അല്ലെങ്കില്‍ ഏഴാം ശമ്പള കമ്മീഷന്റെ പേ മാട്രിക്‌സ് പ്രകാരം ലെവല്‍ 17 ന് തത്തുല്യമായ തസ്തികയായിരിക്കും ഇത്. ഗുണങ്ങള്‍ മുംബൈയിലെ സെക്യൂരിറ്റീസ് അപ്പലേറ്റ് ട്രിബ്യൂണലില്‍ ഒരു പുതിയ തസ്തിക സൃഷ്ടിക്കുന്നത് സെക്യൂരിറ്റീസ് ആന്റ് എക്‌സേഞ്ചസ് ബോര്‍ഡ് ഓഫ് ഇന്ത്യ (സെബി), ഇന്‍ഷുറന്‍സ് റെഗുലേറ്ററി അതോറിട്ടി ആന്റ് ഡെവലപ്‌മെന്റ് അതോറിട്ടി ഓഫ് ഇന്ത്യ (ഐ.ആര്‍.ഡി.എ), പെന്‍ഷന്‍ ഫണ്ട് വികസന നിയന്ത്രണ അതോറിട്ടി (പി.എഫ്.ആര്‍.ഡി.എ) എന്നിവയുമായി ബന്ധപ്പെട്ട വര്‍ദ്ധിച്ച തോതിലുള്ള അപ്പീലുകളുടെ വേഗത്തിലുള്ള തീര്‍പ്പാക്കലിന് സഹായകമാകും. നിക്ഷേപകര്‍, പെന്‍ഷന്‍കാര്‍, പൊതുജനങ്ങള്‍ എന്നിവര്‍ക്ക് ഇത് ഏറെ ഗുണം ചെയ്യും. സെക്യൂരിറ്റീസ് വിപണിയും ഇന്‍ഷുറന്‍സ് മേഖലയും ധൃതഗതിയില്‍ വളരുകയാണ്. സെക്യൂരിറ്റീസ് വിപണിയില്‍ വ്യാപാരത്തിന്റെ അളവും ഇന്‍ഷുറന്‍സ് രംഗത്തെ കക്ഷികളുടെ എണ്ണവും വര്‍ദ്ധിക്കുന്നതിനൊപ്പം ആവലാതികളും പെരുകും. അതിനാല്‍ വേഗത്തിലുള്ള ഒരു തീര്‍പ്പാക്കല്‍ സംവിധാനം സ്ഥാപിക്കേണ്ടത് അത്യാവശ്യമാണ്. ഇന്‍ഷുറന്‍സ്, സെക്യൂരിറ്റീസ് വിപണി, പെന്‍ഷന്‍ എന്നിവയുമായി ബന്ധപ്പെട്ട അപ്പീല്‍ കേസുകളുടെ വേഗത്തിലുള്ള തീര്‍പ്പാക്കല്‍ പൊതുജനങ്ങള്‍ക്ക് ഏറെ ഗുണം ചെയ്യും.
ലോക ഭാരോദ്വഹന ചാമ്പ്യന്‍ഷിപ്പില്‍ സ്വര്‍ണ്ണം നേടിയ മീരാഭായ് ചാനുവിന് പ്രധാനമന്ത്രിയുടെ അഭിനന്ദനം

ലോക ഭാരോദ്വഹന ചാമ്പ്യന്‍ഷിപ്പില്‍ സ്വര്‍ണ്ണം നേടിയ മീരാഭായ് ചാനുവിന് പ്രധാനമന്ത്രി ശ്രീ. നരേന്ദ്ര മോദി അഭിനന്ദിച്ചു. ‘ലോക ഭാരോദ്വഹന ചാമ്പ്യന്‍ഷിപ്പില്‍ സ്വര്‍ണ്ണം നേടിയ മീരാഭായ് ചാനുവില്‍ ഇന്ത്യ അഭിമാനം കൊള്ളുന്നു. അവരുടെ ഭാവി ഉദ്യമങ്ങള്‍ക്ക് ശുഭാശംസകള്‍ നേരുന്നു’, പ്രധാനമന്ത്രി പറഞ്ഞു.
ബുദ്ധ പൂർണിമയിൽ ഭഗവാൻ ബുദ്ധന്റെ തത്വങ്ങൾ പ്രധാനമന്ത്രി അനുസ്മരിച്ചു

പ്രധാനമന്ത്രി ശ്രീ നരേന്ദ്ര മോദി ബുദ്ധന്റെ തത്ത്വങ്ങൾ അനുസ്മരിക്കുകയും ബുദ്ധപൂർണിമയുടെ വേളയിൽ അവ നിറവേറ്റാനുള്ള തന്റെ പ്രതിജ്ഞാബദ്ധത ആവർത്തിക്കുകയും ചെയ്തു. ഒരു ട്വീറ്റിൽ പ്രധാനമന്ത്രി പറഞ്ഞു : "ബുദ്ധപൂർണിമയിൽ ഞങ്ങൾ ബുദ്ധന്റെ തത്ത്വങ്ങൾ ഓർമ്മിക്കുകയും അവ നിറവേറ്റാനുള്ള നമ്മുടെ പ്രതിബദ്ധത ആവർത്തിക്കുകയും ചെയ്യുന്നു. ഭഗവാൻ ബുദ്ധന്റെ ചിന്തകൾക്ക് നമ്മുടെ ഭൂമിയെ കൂടുതൽ സമാധാനപരവും, യോജിപ്പുള്ളതും സുസ്ഥിരവുമാക്കാൻ കഴിയും."
ഇന്ത്യയ്ക്കും നേപ്പാളിനുമിടയില്‍ ലഹരി കടത്ത് തടയുന്നതിനുള്ള ധാരണാപത്രത്തിന് അനുമതി

ലഹരി മരുന്നുകള്‍, ലഹരി പദാര്‍ത്ഥങ്ങള്‍, ഇതിനായി ഉപയോഗിക്കുന്ന രാസ വസ്തുക്കള്‍ എന്നിവയുടെ കള്ളക്കടത്ത് തടയുക, ലഹരി മരുന്നുകളുടെ ഉപയോഗം കുറയ്ക്കുക തുടങ്ങിയവയുമായി ബന്ധപ്പെട്ട് ഇന്ത്യയും നേപ്പാളും തമ്മില്‍ ധാരണയില്‍ ഒപ്പിടുന്നതിന് പ്രധാനമന്ത്രി ശ്രീ. നരേന്ദ്ര മോദിയുടെ അദ്ധ്യക്ഷതയില്‍ ചേര്‍ന്ന കേന്ദ്ര മന്ത്രിസഭാ യോഗം അനുമതി നല്‍കി. ലഹരി മരുന്നുകളുമായി ബന്ധപ്പെട്ട വിഷയങ്ങളില്‍ ഇരുരാജ്യങ്ങളും തമ്മില്‍ സഹകരിക്കേണ്ട മേഖലകള്‍ ധാരണാപത്രത്തില്‍ വ്യക്തമാക്കും. ഇത് സംബന്ധിച്ച വിവരങ്ങള്‍ ഇരു രാജ്യങ്ങളിലെയും ബന്ധപ്പെട്ട അധികാരികള്‍ തമ്മില്‍ കൈമാറുന്നതിനുള്ള സംവിധാനവും ധാരണാപത്രത്തിലുള്‍പ്പെടും. ലഹരി വിഷയങ്ങളില്‍ ഇരു രാജ്യങ്ങളും തമ്മിലുള്ള സഹകരണം മയക്ക് മരുന്നുകള്‍, ലഹരി വസ്തുക്കള്‍ ഇവ നിര്‍മ്മിക്കാന്‍ ഉപയോഗിക്കുന്ന രാസ വസ്തുക്കള്‍ മുതലായവയുടെ കള്ളക്കടത്ത് നിയന്ത്രിക്കുമെന്നാണ് പ്രതീക്ഷിക്കുന്നത്. ബോധവല്‍ക്കരണം, വിദ്യാഭ്യാസം, സാമൂഹിക പരിപാടികള്‍, ചികിത്സ, പുനരധിവാസം എന്നിയിലൂടെ മയക്ക് മരുന്നുകള്‍, ലഹരി പദാര്‍ത്ഥങ്ങള്‍, അവ നിര്‍മ്മിക്കാന്‍ ഉപയോഗിക്കുന്ന രാസവസ്തുക്കള്‍ എന്നിവയുടെ കള്ളക്കടത്തുമായി ബന്ധപ്പെട്ട വിഷയങ്ങള്‍ ഫലപ്രദമായി പരിഹരിക്കുന്നതിനുള്ള ഉഭയകക്ഷി സഹകരണം വികസിപ്പിക്കുന്നതിന് ഇരുരാജ്യങ്ങളും ശ്രമിക്കണമെന്ന് ധാരണാപത്രത്തില്‍ വ്യവസ്ഥയുണ്ട്. ലഹരി മരുന്നുകളുമായി ബന്ധപ്പെട്ട വിഷയങ്ങളില്‍ സാങ്കേതികമായവ ഉള്‍പ്പെടെയുള്ള വിവരങ്ങളുടെ കൈമാറ്റം, കള്ളക്കടത്ത് തടയുന്നതിന് നിലവിലുള്ള നിയമങ്ങള്‍, ചട്ടങ്ങള്‍ നടപടിക്രമങ്ങള്‍, സമ്പ്രദായങ്ങള്‍ എന്നിവ സംബന്ധിച്ചും, നിലവിലുള്ള നിയമങ്ങളില്‍ ഭേദഗതി ആവശ്യമെങ്കില്‍ അവയെകുറിച്ചുമുള്ള വിവരങ്ങള്‍ പരസ്പരം കൈമാറണം. പശ്ചാത്തലം ലഹരിമരുന്ന് കടത്ത് തടയുന്നതിനുള്ള ആഗോള ശ്രമങ്ങളെ ഇന്ത്യ എന്നും പിന്‍തുണയ്ക്കുകയും ഇതുമായി ബന്ധപ്പെട്ട് ഐക്യരാഷ്ട്ര സഭയുടേതടക്കമുള്ള നിരവധി ഉഭയകക്ഷി, ബഹുകക്ഷി സംരംഭങ്ങളില്‍ പങ്കാളിയുമാണ്. ലഹരി മരുന്നുമായി ബന്ധപ്പെട്ട ഐക്യരാഷ്ട്ര ഉടമ്പടിയുടെ അന്തസത്ത ഉള്‍ക്കൊണ്ട് കൊണ്ട് അയല്‍ രാജ്യങ്ങളുമായി ഇത്തരം ഉഭയകക്ഷി ഉടമ്പടികള്‍ / ധാരണകള്‍ എന്നിവയിലേര്‍പ്പെടാനുള്ള ശ്രമമാണ്. നിരവധി രാജ്യങ്ങളുമായി ഇത്തരത്തിലുള്ള ഉടമ്പടികള്‍ / ധാരണകള്‍ ഒപ്പിട്ട് കഴിഞ്ഞു. നേപ്പാളുമായി ലഹരി വിഷയങ്ങളില്‍ ഉഭയകക്ഷി സഹകരണത്തിനുള്ള മറ്റൊരെണ്ണമാണ് നിര്‍ദ്ദിഷ്ട ഉഭയകക്ഷി ധാരണാപത്രം.
ഐ.എസ്.ആര്‍.ഒ.യും, യു.എ.ഇ ബഹിരാകാശ ഏജന്‍സിയും തമ്മില്‍ ധാരണാപത്രം

ഇന്ത്യന്‍ ബഹിരാകാശ ഗവേഷണ സംഘടനയും, യു.എ.ഇ ബഹിരാകാശ സംഘടനയും (യു.എ.ഇ.എസ്.എ) തമ്മില്‍ പര്യവേഷണത്തിനും സമാധാനാവശ്യങ്ങള്‍ക്കായി ബഹിരാകാശം ഉപയോഗിക്കുന്നതിനും ഒപ്പിട്ട ധാരണാപത്രത്തിന്റെ വിശദാംശങ്ങള്‍ സംബന്ധിച്ച് പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്ര മന്ത്രിസഭായോഗത്തെ ധരിപ്പിച്ചു. ധാരണാപത്രം നടപ്പിലാക്കേണ്ട മാര്‍ഗ്ഗങ്ങളും കാലപരിധിയും രണ്ട് ഏജന്‍സികളിലെയും അംഗങ്ങളടങ്ങിയ സംയുക്ത പ്രവര്‍ത്തക ഗ്രൂപ്പ് നിശ്ചയിക്കും. പ്രധാനമന്ത്രി ശ്രീ. നരേന്ദ്ര മോദിയുടെ കഴിഞ്ഞ ഓഗസ്റ്റിലെ യു.എ.ഇ സന്ദര്‍ശനത്തിലും പിന്നീട് ചേര്‍ന്ന സാമ്പത്തിക സഹകരണത്തിനായുള്ള ഇന്ത്യ-യു.എ.ഇ സംയുക്ത കമ്മീഷന്റെ യോഗത്തിലും ഇരു രാജ്യങ്ങളും തമ്മില്‍ ബഹിരാകാശ രംഗത്ത് സഹകരണം വര്‍ദ്ധിപ്പിക്കേണ്ടതിന്റെ പ്രാധാന്യം എടുത്തു പറഞ്ഞിരുന്നു.
ദുബായിലെ  എക്സ്പോ 2020 യിലെ    ഇന്ത്യാ പവലിയനുള്ള പ്രധാനമന്ത്രിയുടെ സന്ദേശം

"യുഎഇയുമായും ദുബായിയുമായും നമ്മുടെ ആഴമേറിയതും ചരിത്രപരവുമായ ബന്ധം കൂടുതൽ ദൃഢമാക്കുന്നതിൽ എക്സ്പോ വലിയ ഗുണം ചെയ്യും നൂറ്റാണ്ടിൽ ഒരിക്കൽ വന്ന പകർച്ചവ്യാധിയോടുള്ള മനുഷ്യവർഗത്തിനെതിരായ പ്രതിരോധത്തിന്റെ തെളിവാണ് “ഈ എക്സ്പോ "അളവിലും , അഭിലാഷത്തിലും, ഫലങ്ങളിലും ഇന്ത്യ നിങ്ങൾക്ക് പരമാവധി വളർച്ച വാഗ്ദാനം ചെയ്യുന്നു. ഇന്ത്യയിലേക്ക് വരിക, ഞങ്ങളുടെ വളർച്ചാ ഗാഥയുടെ ഭാഗമാകുക" പൈതൃക വ്യവസായങ്ങളുടെയും സ്റ്റാർട്ടപ്പുകളുടെയും സംയോജനമാണ് ഞങ്ങളുടെ സാമ്പത്തിക വളർച്ചയ്ക്ക് ശക്തി പകരുന്നത്" കഴിഞ്ഞ ഏഴ് വർഷത്തിനിടയിൽ, ഇന്ത്യൻ ഗവണ്മെന്റ് സാമ്പത്തിക വളർച്ച വർദ്ധിപ്പിക്കുന്നതിന് നിരവധി പരിഷ്കാരങ്ങൾ നടപ്പാക്കിയിട്ടുണ്ട്. ഈ പ്രവണത തുടരുന്നതിന് ഞങ്ങൾ കൂടുതൽ കാര്യങ്ങൾ ചെയ്യും " എക്സ്പോ 2020 ദുബായിലെ ഇന്ത്യാ പവലിയനുള്ള സന്ദേശത്തിൽ, പ്രധാനമന്ത്രി ശ്രീ നരേന്ദ്ര മോദി എക്സ്പോയെ ചരിത്രപരമെന്ന് വിശേഷിപ്പിച്ചുകൊണ്ട് പറഞ്ഞു, "മധ്യ പൂർവ്വ ആഫ്രിക്ക, ദക്ഷിണേഷ്യ മേഖലകളിൽ നടക്കുന്ന ആദ്യത്തെ സ്‌പോയാണിത്. എനിക്ക് ഉറപ്പാണ് യുഎഇയുമായും ദുബായിയുമായും നമ്മുടെ ആഴമേറിയതും ചരിത്രപരവുമായ ബന്ധം കൂടുതൽ ദൃഢമാക്കുന്നതിൽ ഒരുപാട് മുന്നോട്ട് പോകും. യുഎഇ പ്രസിഡന്റും അബുദാബി ഭരണാധികാരിയുമായ ഷെയ്ഖ് ഖലീഫ ബിൻ സായിദ് ബിൻ അൽ നഹ്യാൻ . അബുദാബി കിരീടാവകാശി ശൈഖ് മുഹമ്മദ് ബിൻ സായിദ് അൽ നഹ്യാൻ, എന്നിവരെ പ്രധാനമന്ത്രി അഭിവാദ്യം ചെയ്തു. നമ്മുടെ തന്ത്രപരമായ പങ്കാളിത്തത്തിൽ നാം കൈവരിച്ച പുരോഗതിയിൽ അദ്ദേഹം പ്രധാന പങ്കുവഹിച്ചതായി പ്രധാനമന്ത്രി ആശംസകൾ നേർന്നു. നമ്മുടെ രണ്ട് രാജ്യങ്ങളുടെയും പുരോഗതിക്കും അഭിവൃദ്ധിക്കും വേണ്ടിയുള്ള ഞങ്ങളുടെ പ്രവർത്തനം തുടരാൻ ഞാൻ ആഗ്രഹിക്കുന്നു. എക്‌സ്‌പോ 2020 -ന്റെ പ്രധാന വിഷയം: മനസ്സുകളെ ബന്ധിപ്പിക്കുക, ഭാവി സൃഷ്ടിക്കുക എന്നതാണ്. നൂറ്റാണ്ടിലൊരിക്കൽ വരുന്ന മഹാമാരി ക്കെതിരെ മാനവരാശിയുടെ പ്രതിരോധത്തിന്റെ തെളിവാണ് ഈ എക്സ്പോ. ”പ്രധാനമന്ത്രി പറഞ്ഞു., ഇന്ത്യയുടെ പവലിയൻ 'തുറന്ന പ്രകൃതം, അവസരവും വളർച്ചയും' എന്ന വിഷയത്തെ പരാമർശിച്ചുകൊണ്ട് പ്രധാനമന്ത്രി പറഞ്ഞു, ഇന്നത്തെ ഇന്ത്യ ലോകത്തിലെ ഏറ്റവും തുറന്ന രാജ്യങ്ങളിലൊന്നാണ്, പഠനത്തിന് തുറന്നതും കാഴ്ചപ്പാടുകൾക്ക് തുറന്നതും പുതുമകൾക്ക് തുറന്നതും നിക്ഷേപത്തിന് തുറന്നതും. " നിങ്ങൾക്ക് പരമാവധി വളർച്ചയും വാഗ്ദാനം ചെയ്യുന്നു. അളവിലെ വളർച്ച, അഭിലാഷത്തിന്റെ വളർച്ച, ഫലങ്ങളിലെ വളർച്ച. ഇന്ത്യയിലേക്ക് വരിക, ഞങ്ങളുടെ വളർച്ചാ ഗാഥയുടെ ഭാഗമാകുക. ” നിക്ഷേപകരെ ക്ഷണിച്ചുകൊണ്ട് പ്രധാനമന്ത്രി പറഞ്ഞു. ഇന്ത്യയുടെഊർജ്ജസ്വലതയെയും വൈവിധ്യത്തെയും കുറിച്ച് സംസാരിച്ച പ്രധാനമന്ത്രി, ഇന്ത്യ പ്രതിഭകളുടെ ശക്തികേന്ദ്രമാണെന്നും സാങ്കേതികവിദ്യ, ഗവേഷണം, കണ്ടുപിടിത്തം എന്നിവയുടെ ലോകത്ത് ഇന്ത്യ നിരവധി മുന്നേറ്റങ്ങൾ നടത്തുന്നുണ്ടെന്നും അഭിപ്രായപ്പെട്ടു, "നമ്മുടെ സാമ്പത്തിക വളർച്ചയ്ക്ക് കരുത്ത് പകരുന്നത് പൈതൃക വ്യവസായങ്ങളുടെയും , സ്റ്റാർട്ട്-അപ്പുകളുടെയും സംയോജനമാണ്. . ഈ ഒന്നിലധികം മേഖലകളിലുടനീളം ഇന്ത്യയിലെ ഏറ്റവും മികച്ചത് ഇന്ത്യയുടെ പവലിയൻ പ്രദർശിപ്പിക്കും ”, കഴിഞ്ഞ ഏഴ് വർഷത്തിനിടയിൽ, ഇന്ത്യൻ ഗവൺമെന്റ് നിരവധി സാമ്പത്തിക പരിഷ്കാരങ്ങൾ നടപ്പാക്കിയിട്ടുണ്ട്. "ഈ പ്രവണത തുടരുന്നതിന് ഞങ്ങൾ കൂടുതൽ കാര്യങ്ങൾ ചെയ്യും." അദ്ദേഹം കൂട്ടിച്ചേർത്തു
വിജയവാഡയില്‍ കോവിഡ് സെന്ററിലുണ്ടായ തീപിടുത്തത്തില്‍ ജീവഹാനിസംഭവിച്ചതില്‍ പ്രധാനമന്ത്രി ദുഃഖം രേഖപ്പെടുത്തി

വിജയവാഡയിലെ കോവിഡ് സെന്ററിലെ തീപിടുത്തത്തിലുണ്ടായ ജീവഹാനിയില്‍ പ്രധാനമന്ത്രി ശ്രീ നരേന്ദ്രമോദി ദുഃഖം രേഖപ്പെടുത്തി. ”വിജയവാഡയിലെ കോവിഡ് സെന്ററിലുണ്ടായ തീപിടുത്തം വല്ലാതെ വേദനിപ്പിച്ചു. എന്റെ ചിന്തകൾ തങ്ങളുടെ പ്രിയപ്പെട്ടവരെ നഷ്ടപ്പെട്ടവരോടൊപ്പമുണ്ട്. പരുക്കേറ്റവര്‍ എത്രയും വേഗം സുഖംപ്രാപിക്കട്ടെയെന്ന് പ്രാര്‍ത്ഥിക്കുന്നു ആന്ധ്രാപ്രദേശ് മുഖ്യമന്ത്രിയുമായി നിലവിലെ സാഹചര്യത്തെക്കുറിച്ച് ചര്‍ച്ചചെയ്യുകയും സാദ്ധ്യമായ എല്ലാ പിന്തുണയും വാഗ്ദാനം ചെയ്യുകയും ചെയ്തു” ഒരു ട്വീറ്റില്‍ പ്രധാനമന്ത്രി പറഞ്ഞു.
‘കൃഷി-2022: കര്‍ഷകരുടെ വരുമാനം ഇരട്ടിപ്പിക്കല്‍’ ദേശീയ സമ്മേളനത്തെ പ്രധാനമന്ത്രി അഭിസംബോധന ചെയ്തു

ഡെല്‍ഹിയില്‍ പുസയിലെ എന്‍.എ.എസ്.സി. കോംപ്ലക്‌സില്‍ സംഘടിപ്പിക്കപ്പെട്ട ‘കൃഷി-2022: കര്‍ഷകരുടെ വരുമാനം ഇരട്ടിപ്പിക്കല്‍’ എന്ന പ്രമേയത്തോടുകൂടിയുള്ള ദേശീയ സമ്മേളനത്തില്‍ പ്രധാനമന്ത്രി ശ്രീ. നരേന്ദ്ര മോദി പങ്കെടുത്തു. നയവും ഭരണപരിഷ്‌കാരങ്ങളും, കാര്‍ഷികോല്‍പന്ന വ്യാപാര നയവും കയറ്റുമതി പ്രോല്‍സാഹിപ്പിക്കലും ഒപ്പം വിപണി ഘടനയും വിപണന ശേഷിയും, മൂല്യ ശൃംഖലയും വിതരണ ശൃംഖലയും നടത്തിക്കൊണ്ടുപോകല്‍, കൃഷിയില്‍ സാങ്കേതിക വിദ്യയും സ്റ്റാര്‍ട്ടപ്പുകളും, സുസ്ഥിരവും തുല്യതയാര്‍ന്നതുമായ വികസനവും സേവനങ്ങള്‍ ഫലപ്രദമായി ലഭ്യമാക്കലും, കര്‍ഷകര്‍ക്കായി മൂലധന നിക്ഷേപവും സ്ഥാപനപരമായ വായ്പയും, മൃഗപരിപാലനവും പശുവളര്‍ത്തലും കോഴിവളര്‍ത്തലും മല്‍സ്യമേഖലയും വളര്‍ച്ചയ്ക്ക് ഊര്‍ജം പകരുന്ന മേഖലകളായി കണ്ടു പ്രോല്‍സാഹിപ്പിക്കല്‍ എന്നീ വീഷയങ്ങള്‍ ഏഴു സംഘങ്ങള്‍ അവതരിപ്പിച്ചു. അവതരണങ്ങള്‍ നടത്തിയതിനെ പ്രധാനമന്ത്രി അഭിനന്ദിച്ചു. പയറുവര്‍ഗങ്ങളില്‍ ഉള്‍പ്പെടെ നല്ല ഉല്‍പാദനം കാഴ്ചവെച്ചതിന് അദ്ദേഹം കര്‍ഷകര്‍ക്ക് ആശംസകള്‍ നേര്‍ന്നു. കര്‍ഷകരുടെ വരുമാനം വര്‍ധിപ്പിക്കാന്‍ ഏകോപിതമായ ഏറെ നടപടികള്‍ ഗവണ്‍മെന്റ് കൈക്കൊണ്ടതായി പ്രധാനമന്ത്രി പറഞ്ഞു. ചെലവു കുറയ്ക്കുക, വിളവുകള്‍ക്കു ന്യായവില ഉറപ്പുവരുത്തുക, മാലിന്യം കുറച്ചുകൊണ്ടുവരിക, വരുമാനത്തിനു മറ്റു വഴികള്‍കൂടി തേടുക എന്നീ നാലു കാര്യങ്ങള്‍ അദ്ദേഹം പരാമര്‍ശിച്ചു. മുഴുവന്‍ യൂറിയക്കും വേപ്പെണ്ണ പുരട്ടാന്‍ സാധിച്ചതു വഴി യൂറിയയുടെ ഉപയോഗം ഫലപ്രദമായിത്തീരുകയും അതുവഴി ഉല്‍പാദനം വര്‍ധിക്കുകയും ചെയ്തതായി പ്രധാനമന്ത്രി ചൂണ്ടിക്കാട്ടി. സോയില്‍ ഹെല്‍ത്ത് കാര്‍ഡുകളുടെ ഉപയോഗത്തിലൂടെ രാസവളങ്ങളുടെ ഉപയോഗം കുറച്ചുകൊണ്ടുവരാനും ഉല്‍പാദനം വര്‍ധിപ്പിക്കാനും സാധിച്ചിട്ടുണ്ടെന്നും അദ്ദേഹം വെളിപ്പെടുത്തി. അപൂര്‍ണായി കിടക്കുന്ന 99 ജലസേചന പദ്ധതികള്‍ പൂര്‍ത്തിയാക്കാനുള്ള തയ്യാറെടുപ്പിലാണു കേന്ദ്ര ഗവണ്‍മെന്റെന്നു ശ്രീ. നരേന്ദ്ര മോദി വ്യക്തമാക്കി. ഇതില്‍ 50 എണ്ണം ഈ വര്‍ഷം തന്നെ പൂര്‍ത്തിയായേക്കുമെന്നും അദ്ദേഹം കൂട്ടിച്ചേര്‍ത്തു. ജലസേചന പദ്ധതികള്‍ യാഥാര്‍ഥ്യമാകുന്നതോടെ കര്‍ഷകരുടെ കൃഷിച്ചെലവ് കുറയുമെന്നു പ്രധാനമന്ത്രി പറഞ്ഞു. പ്രധാനമന്ത്രി കൃഷി സീഞ്ചായ് യോജന വഴി ചെറുകിട ജലസേചന പദ്ധതികളിലൂടെ 20 ലക്ഷം ഹെക്ടര്‍ കൃഷിഭൂമിയില്‍ വെള്ളമെത്തിച്ചതായി അദ്ദേഹം അറിയിച്ചു. ഈ ബജറ്റില്‍ പ്രഖ്യാപിച്ച ‘ഓപ്പറേഷന്‍ ഗ്രീന്‍സ്’ തക്കാളി, ഉള്ളി, ഉരുളക്കിഴങ്ങ് എന്നിവ കൃഷി ചെയ്യുന്ന കര്‍ഷകര്‍ക്കു ഗുണം ചെയ്യുമെന്നു പ്രധാനമന്ത്രി വെളിപ്പെടുത്തി. അനുയോജ്യമായ അടിസ്ഥാനസൗകര്യം വികസിപ്പിച്ചും ഇ-നാം പ്ലാറ്റ്‌ഫോമുമായി ബന്ധിപ്പിച്ചും 22,000 ഗ്രാമീണ വിപണികള്‍ നവീകരിക്കുമെന്നും അദ്ദേഹം പറഞ്ഞു. കൃഷിയിടത്തില്‍നിന്ന് അഞ്ചു മുതല്‍ 15 വരെ കിലോമീറ്റര്‍ പരിധിയില്‍ വിപണിയുമായി ബന്ധിപ്പിക്കാനുള്ള സൗകര്യം കര്‍ഷകര്‍ക്കു ലഭ്യമാക്കുമെന്നും പ്രധാനമന്ത്രി പറഞ്ഞു. കര്‍ഷകര്‍ക്ക് എളുപ്പത്തില്‍ വായ്പ ലഭിക്കുന്നതിനായി കൃഷിവായ്പക്കുള്ള തുക വര്‍ധിപ്പിച്ചിട്ടുണ്ടെന്നും അദ്ദേഹം കൂട്ടിച്ചേര്‍ത്തു. കൃഷിയില്‍നിന്നുള്ള പാഴ്‌വസ്തുക്കള്‍ ഉപയോഗപ്രദമാക്കാന്‍ പല പദ്ധതികളും നടപ്പാക്കിവരുന്നുണ്ടെന്നും പ്രധാനമന്ത്രി പറഞ്ഞു.
നഗരാസൂത്രണത്തിലും ഭരണത്തിലും സഹകരിക്കാന്‍ ഇന്ത്യയും സിംഗപ്പൂരും തമ്മില്‍ ധാരണാപത്രം.

നഗര ആസൂത്രണം, നഗരഭരണം എന്നീ രംഗങ്ങളില്‍ സഹകരിക്കുന്നതിന് ഇന്ത്യയും സിംഗപ്പൂരും തമ്മില്‍ ഏര്‍പ്പെട്ട ധാരണാ പത്രത്തിന് പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്ര മന്ത്രിസഭാ യോഗം മുന്‍കാല പ്രാബല്യത്തോടെ അംഗീകാരം നല്‍കി. കഴിഞ്ഞ നവംബര്‍ 24 നാണ് ഈ ധാരണാ പത്രത്തില്‍ ഈ രാജ്യങ്ങളും ഒപ്പിട്ടത്.
പാരാലിമ്പിക്‌സിലെ പ്രകടനത്തിന് ഭവിന പട്ടേലിനെ പ്രധാനമന്ത്രി അഭിനന്ദിച്ചു

പ്രധാനമന്ത്രി ശ്രീ നരേന്ദ്ര മോദി, പാരാലിമ്പിക്സിലെ ഭവിന പട്ടേലിന്റെ പ്രകടനത്തിന് അഭിനന്ദനം അറിയിക്കുകയും നാളെ അവരുടെ വിജയത്തിന് രാജ്യത്തിന്റെ പിന്തുണ അറിയിക്കുകയും ചെയ്തു. പ്രധാനമന്ത്രി ട്വീറ്റ് ചെയ്തു: " അഭിനന്ദനങ്ങൾ ഭവിന പട്ടേൽ ! നിങ്ങൾ നന്നായി കളിച്ചു. നിങ്ങളുടെ വിജയത്തിനായി മുഴുവൻ രാജ്യവും പ്രാർത്ഥിക്കുന്നു, നാളെ നിങ്ങൾക്കായി സന്തോഷിക്കും. നിങ്ങൾ നിങ്ങളുടെ പരമാവധി നൽകുകയും സമ്മർദ്ദമില്ലാതെ കളിക്കുകയും ചെയ്യുക. നിങ്ങളുടെ വിജയം രാജ്യത്തെ മൊത്തത്തിൽ പ്രചോദിപ്പിക്കുന്നു. "
വെടിക്കെട്ടപകടസ്ഥലത്തേക്കു പ്രധാനമന്ത്രി കുതിക്കുന്നു; മരിച്ചവര്‍ക്കും പരുക്കേറ്റവര്‍ക്കും ധനസഹായം പ്രഖ്യാപിച്ചു

കൊല്ലത്തു ക്ഷേത്ര ഉല്‍സവത്തോടനുബന്ധിച്ചുണ്ടായ വെടിക്കെട്ടപകടത്തില്‍ പ്രധാനമന്ത്രി ശ്രീ. നരേന്ദ്ര മോദി ഞെട്ടല്‍ രേഖപ്പെടുത്തി. അങ്ങേയറ്റം നിര്‍ഭാഗ്യകരമായ ദുരന്തം വിലയിരുത്താന്‍ താന്‍ ഉടനെ കേരളത്തിലെത്തുമെന്ന് അദ്ദേഹം അറിയിച്ചു. ‘വാക്കുകള്‍ക്കപ്പുറം ഹൃധയഭേദകമാണു കൊല്ലത്തു ക്ഷേത്രത്തിലുണ്ടായ വെടിക്കെട്ടപകടം. മരിച്ചവരുടെ കുടുംബത്തിന്റെ ദുഃഖത്തില്‍ പങ്കുചേരുന്നു. പരുക്കേറ്റവര്‍ക്കായി പ്രാര്‍ഥിക്കുകയും ചെയ്യുന്നു. സംഭവത്തെക്കുറിച്ചു മുഖ്യമന്ത്രി ശ്രീ. ഉമ്മന്‍ചാണ്ടിയുമായി സംസാരിച്ചു. ഗുരുതരമായി പരുക്കേറ്റവരെ ഉടന്‍തന്നെ ഹെലികോപ്റ്റര്‍ വഴി ആശുപത്രികളിലെത്തിക്കാന്‍ സംവിധാനമേര്‍പ്പെടുത്തും. ആരോഗ്യമന്ത്രി ശ്രീ. ജെ.പി.നദ്ദയോട് സംഭവസ്ഥലത്തെത്താന്‍ നിര്‍ദേശിച്ചിട്ടുണ്ട്. കാര്യങ്ങള്‍ വിലയിരുത്താന്‍ ഞാന്‍ ഉടനെത്തന്നെ കൊല്ലത്തെത്തുകയും ചെയ്യും’, പ്രധാനമന്ത്രി ട്വിറ്റര്‍ സന്ദേശങ്ങളിലൂടെ വ്യക്തമാക്കി. മരിച്ചവരുടെ ബന്ധുക്കള്‍ക്ക് പ്രധാനമന്ത്രിയുടെ ദേശീയ ദുരിതാശ്വാസ നിധിയില്‍നിന്നു രണ്ടു ലക്ഷം രൂപ വീതം ധനസഹായം അനുവദിച്ചു. പരുക്കേറ്റവര്‍ക്ക് 50,000 രൂപ വീതവും പ്രധാനമന്ത്രി ധനസഹായം പ്രഖ്യാപിച്ചു. വിവിധ ഉദ്യോഗസ്ഥരുമായി ബന്ധപ്പെട്ടുകൊണ്ടു പ്രധാനമന്ത്രി സ്ഥിതിഗതികള്‍ വിലയിരുത്തിക്കൊണ്ടിരിക്കുകയാണ്. ഉടനെ തന്നെ അദ്ദേഹം കേരളത്തിലേക്കു തിരിക്കും. തന്റെ സന്ദര്‍ശനത്തിനു പ്രോട്ടോക്കോള്‍ നിയന്ത്രണങ്ങള്‍ ഏര്‍പ്പെടുത്തരുതെന്നും ദുരിതാശ്വാസ പ്രവര്‍ത്തനത്തിനായിരിക്കണം ഊന്നല്‍ എന്നും പ്രധാനമന്ത്രി നിര്‍ദേശിച്ചിട്ടുണ്ട്. പൊള്ളലേറ്റവരെ ചികില്‍സിക്കാന്‍ വൈദഗ്ധ്യമുള്ള ഡോക്ടര്‍മാരുടെ സംഘവുമായാണു പ്രധാനമന്ത്രി കേരളത്തിലെത്തുക.
നേപ്പാള്‍ പ്രധാനമന്ത്രിയുടെ ഇന്ത്യ സന്ദര്ശ ന വേളയില്‍ ഒപ്പുവച്ച ധാരണാപത്രങ്ങള്‍ / കരാറുകള്‍

ക്രമ നമ്പര്‍ കരാര്‍ ഒപ്പുവച്ചത് നേപ്പാള്‍ ഇന്ത്യ 1 50,000 വീടുകളുടെ പുനര്‍ നിര്‍മ്മാണത്തെ സഹായിക്കുന്നതിന് ഇന്ത്യയുടെ ഭവന നിര്‍മ്മാണ ഗ്രാന്റ് വിനിയോഗിക്കുന്നത് സംബന്ധിച്ച നടപടിക്രമങ്ങളെ കുറിച്ചുള്ള ധാരണാപത്രം ധനകാര്യ സെക്രട്ടറി ശ്രീ. ശാന്താ രാജ് സുബേദി വിദേശകാര്യ സെക്രട്ടറി ശ്രീ. എസ്. ജയശങ്കര്‍ 2 നേപ്പാളിലുണ്ടായ ഭൂകമ്പത്തെ തുടര്‍ന്ന് പുനര്‍ നിര്‍മ്മാണത്തിന് ഇന്ത്യ നല്‍കിയ പാക്കേജിലെ ഗ്രാന്റ് വിഹിതം വിദ്യാഭ്യാസ മേഖലയില്‍ വിനിയോഗിക്കുന്നത് സംബന്ധിച്ച് ധാരണാപത്രം ധനകാര്യ സെക്രട്ടറി ശ്രീ. ശാന്താ രാജ് സുബേദി വിദേശകാര്യ സെക്രട്ടറി ശ്രീ. എസ്. ജയശങ്കര്‍ 3 നേപ്പാളിലുണ്ടായ ഭൂകമ്പത്തെ തുടര്‍ന്ന് പുനര്‍ നിര്‍മ്മാണത്തിന് ഇന്ത്യ നല്‍കിയ പാക്കേജിലെ ഗ്രാന്റ് വിഹിതം സാംസ്‌കാരിക മേഖലയില്‍ വിനിയോഗിക്കുന്നത് സംബന്ധിച്ച് ധാരണാപത്രം ധനകാര്യ സെക്രട്ടറി ശ്രീ. ശാന്താ രാജ് സുബേദി വിദേശകാര്യ സെക്രട്ടറി ശ്രീ. എസ്. ജയശങ്കര്‍ 4 നേപ്പാളിലുണ്ടായ ഭൂകമ്പത്തെ തുടര്‍ന്ന് പുനര്‍ നിര്‍മ്മാണത്തിന് ഇന്ത്യ നല്‍കിയ പാക്കേജിലെ ഗ്രാന്റ് വിഹിതം ആരോഗ്യ മേഖലയില്‍ വിനിയോഗിക്കുന്നത് സംബന്ധിച്ച് ധാരണാപത്രം ധനകാര്യ സെക്രട്ടറി ശ്രീ. ശാന്താ രാജ് സുബേദി വിദേശകാര്യ സെക്രട്ടറി ശ്രീ. എസ്. ജയശങ്കര്‍ 5 ഇന്ത്യാ ഗവണ്‍മെന്റിന്റെ ധനസഹായത്തോടെയുള്ള എ.ഡി.ബി. യുടെ ദക്ഷിണേഷ്യന്‍ ഉപമേഖല സാമ്പത്തിക സഹകരണ പരിപാടി പ്രകാരം നിര്‍മ്മിക്കുന്ന മേച്ചി പാലത്തിന്റെ ചെലവ് പങ്കിടല്‍, സമയക്രമം നിശ്ചയിക്കല്‍, സുരക്ഷാ വിഷയങ്ങള്‍ എന്നിവ സംബന്ധിച്ച ധാരണാപത്രം അടിസ്ഥാന സൗകര്യ ഗതാഗത സെക്രട്ടറി ശ്രീ. ദേവേന്ദ്ര കാര്‍ക്കി കേന്ദ്ര റോഡ് ഗതാഗത ഹൈവേ സെക്രട്ടറി ശ്രീ. യുദ്ധവീര്‍ സിംഗ് മാലിക്ക് 6 ലഹരി മരുന്നുകള്‍, ലഹരി പദാര്‍ത്ഥങ്ങള്‍, ഇതിനായി ഉപയോഗിക്കുന്ന രാസ വസ്തുക്കള്‍ എന്നിവയുടെ കള്ളക്കടത്ത് തടയുന്നതിനും ലഹരി മരുന്നുകളുടെ ഉപയോഗം കുറയ്ക്കുന്നതും സംബന്ധിച്ച ധാരണാപത്രം. ആഭ്യന്തര സെക്രട്ടറി ശ്രീ. ലോക് ദര്‍ശന്‍ റെഗ്മി റവന്യൂ സെക്രട്ടറി ശ്രീ. ഹസ്മുഖ് ആഥ്യ 7 ഗുണനിലവാര നിര്‍ണ്ണയ മേഖലയിലെ സഹകരണം സംബന്ധിച്ച കരാര്‍ നേപ്പാള്‍ ബ്യൂറോ സ്റ്റാന്‍ഡേര്‍ഡ്‌സ് ഓഫ് ആന്റ് മെട്രോളജി ഡയറക്ടര്‍ ജനറല്‍ ബിശ്വ ബാബു പുദസൈനി, ഇന്ത്യന്‍ ബ്യൂറോ ഓഫ് സ്റ്റാന്‍ഡേര്‍ഡ്‌സ് ഡയറക്ടര്‍ ജനറല്‍ ശ്രീ. സഞ്ജയ് സിംഗ് 8 ഇന്‍സ്റ്റിറ്റ്യൂട്ട് ഓഫ് ചാര്‍ട്ടേഡ് അക്കൗണ്ടന്റ്‌സ് ഓഫ് ഇന്ത്യയും, നേപ്പാള്‍ ഇന്‍സ്റ്റിറ്റ്യൂട്ട് ഓഫ് ചാര്‍ട്ടേഡ് അക്കൗണ്ടന്റ്‌സും തമ്മിലുള്ള ധാരണാപത്രം നേപ്പാള്‍ ഇന്‍സ്റ്റിറ്റ്യൂട്ട് ഓഫ് ചാര്‍ട്ടേഡ് അക്കൗണ്ടന്റ്‌സ് പ്രസിഡന്റ് ശ്രീ. പ്രകാശ്. ജെ. ഥാപ്പാ ഇന്‍സ്റ്റിറ്റ്യൂട്ട് ഓഫ് ചാര്‍ട്ടേഡ് അക്കൗണ്ടന്റ്‌സ് ഓഫ് ഇന്ത്യ പ്രസിഡന്റ് ശ്രീ. നിലേഷ് എസ്. വികംസെ
വാരണാസി രാജ്ഘട്ട് പാലത്തില്‍ തിക്കിലും തിരക്കിലും പെട്ടു മരണം: പ്രധാനമന്ത്രി അനുശോചിച്ച

മരിച്ചവരുടെ ബന്ധുക്കള്‍ക്ക് രണ്ടു ലക്ഷം രൂപ വീതം നഷ്ടപരിഹാരം അനുവദിച്ചു. ഉത്തര്‍പ്രദേശിലെ വാരണാസിക്കും ചന്ദൗലിക്കുമിടയിലുള്ള രാജ്ഘട്ട് പാലത്തില്‍ തിക്കിലും തിരക്കിലും പെട്ട് ഏതാനും പേര്‍ മരിക്കാനിടയായ സംഭവത്തില്‍ പ്രധാനമന്ത്രി ശ്രീ. നരേന്ദ്ര മോദി ഖേദം പ്രകടിപ്പിച്ചു. ‘വാരണാസിയില്‍ തിക്കിലും തിരക്കിലും പെട്ട് ഏതാനും പേര്‍ മരിക്കാനിടയായ സംഭവത്തില്‍ ദുഃഖം അറിയിക്കുന്നു. മരിച്ചവരുടെ ബന്ധുക്കളെ അനുശോചനം അറിയിക്കുന്നു. പരുക്കേറ്റവരുടെ സുഖപ്രാപ്തിക്കായി പ്രാര്‍ഥിക്കുന്നു. തിക്കിലും തിരക്കിലും പെട്ടവരെ സഹായിക്കാന്‍ വേണ്ട കാര്യങ്ങള്‍ ചെയ്യാന്‍ ഉദ്യോഗസ്ഥര്‍ക്കു നിര്‍ദേശം നല്‍കിയിട്ടുണ്ട്.’, പ്രധാനമന്ത്രി പറഞ്ഞു. പ്രധാനമന്ത്രിയുടെ ദേശീയ ദുരിതാശ്വാസ നിധിയില്‍നിന്ന് മരിച്ചവരുടെ ബന്ധുക്കള്‍ക്ക് രണ്ടു ലക്ഷം രൂപ വീതവും പരുക്കേറ്റവര്‍ക്ക് 50,000 രൂപ വീതവും ധനസഹായം അനുവദിച്ചിട്ടുണ്ട്.
ഗുജറാത്തി പുതുവര്‍ഷത്തില്‍ എല്ലാ ഗുജറാത്തികള്‍ക്കും പ്രധാനമന്ത്രി ആശംസകള്‍ അറിയിച്ചു

പ്രധാനമന്ത്രി ശ്രീ നരേന്ദ്ര മോദി ഗുജറാത്തി പുതുവര്‍ഷത്തില്‍ എല്ലാ ഗുജറാത്തികള്‍ക്കും ആശംസകള്‍ നേര്‍ന്നു. പുതുവര്‍ഷം എല്ലാവരുടെയും ജീവിതത്തില്‍ സന്തോഷവും സമൃദ്ധിയും ആരോഗ്യവും പുരോഗതിയും കൊണ്ടുവരട്ടെയെന്ന് അദ്ദേഹം ആശംസിച്ചു. ഒരു ട്വീറ്റില്‍ പ്രധാനമന്ത്രി പറഞ്ഞു: 'എല്ലാ ഗുജറാത്തികള്‍ക്കും പുതുവത്സരാശംസകള്‍… ഈ പുതുവര്‍ഷം നിങ്ങളുടെ ജീവിതത്തില്‍ സന്തോഷവും സമൃദ്ധിയും ആരോഗ്യവും, പുരോഗതിയും കൊണ്ടുവരട്ടെ. ആത്മാര്‍ത്ഥമായ ഹൃദയംഗമമായ പുതുവത്സരാശംസകള്‍ നേരുന്നു …..!
ഉത്തരാഖണ്ഡ് രൂപീകരണ ദിനത്തില്‍ പ്രധാനമന്ത്രിയുടെ ആശംസ

ഉത്തരാഖണ്ഡ് രൂപീകരണ ദിനത്തില്‍ സംസ്ഥാനത്തെ ജനങ്ങള്‍ക്ക് പ്രധാനമന്ത്രി ശ്രീ. നരേന്ദ്ര മോദി ആശംസകള്‍ നേര്‍ന്നു. ‘വികസന പാതയില്‍ ബഹുദൂരം മുന്നേറിയ ഉത്തരാഖണ്ഡ് സ്ഥാപക ദിനത്തില്‍, സംസ്ഥാനത്തെ എല്ലാ ജനങ്ങള്‍ക്കും എന്റെ ആശംസകള്‍,’ പ്രധാനമന്ത്രി പറഞ്ഞു.